REGULAMENTUL (CE) NR. 1062/2009 AL CONSILIULUI
din 26 octombrie 2009
privind deschiderea și modul de gestionare a contingentelor tarifare comunitare autonome pentru anumite produse pescărești pentru perioada 2010-2012 și de abrogare a Regulamentului (CE) nr. 824/2007
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 26,
având în vedere propunerea Comisiei,
întrucât:
(1)
În prezent, aprovizionarea Comunității cu anumite produse pescărești se bazează pe importuri din țări terțe. În ultimii 10 ani, rata de independență a UE în ceea ce privește produsele pescărești a scăzut de la 57 % la 36 %. Este în interesul Comunității să se suspende, parțial sau în totalitate, taxele vamale aplicabile produselor în cauză, în limita unor contingente tarifare comunitare cu volume adecvate. Pentru a nu periclita producția comunitară de produse pescărești și pentru a garanta aprovizionarea satisfăcătoare a industriei de prelucrare a UE, trebuie să se deschidă astfel de contingente tarifare care să țină seama de sensibilitatea produselor în cauză pe piața comunitară. Prin urmare, este oportun să se deschidă astfel de contingente tarifare pentru perioada 2010-2012, aplicându-se o reducere sau eliminare a taxelor vamale.
(2)
Regulamentul (CE) nr. 824/2007 al Consiliului din 10 iulie 2007 privind deschiderea și modul de gestionare a unor contingente tarifare comunitare autonome pentru anumite produse pescărești pentru perioada 2007-2009 (1) ar trebui să fie înlocuit prin prezentul regulament pentru a garanta condițiile adecvate de aprovizionare a industriei comunitare pentru perioada 2010-2012.
(3)
Ar trebui să se garanteze accesul egal și continuu al tuturor importatorilor comunitari la respectivele contingente tarifare, iar nivelurile prevăzute pentru aceste contingente ar trebui aplicate fără întrerupere la toate importurile de produse în cauză în toate statele membre, până la epuizarea contingentelor.
(4)
Pentru a se garanta eficacitatea gestionării comune a contingentelor tarifare, ar trebui să se permită statelor membre să preleve din volumul contingentelor cantitățile necesare corespunzătoare importurilor lor efective. Dat fiind că acest mod de gestionare necesită o colaborare strânsă între statele membre și Comisie, aceasta ar trebui, în special, să poată monitoriza ritmul în care se epuizează contingentele și ar trebui să informeze statele membre în consecință.
(5)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (2) prevede un sistem de gestionare a contingentelor tarifare care respectă ordinea cronologică a datelor de acceptare a declarațiilor de punere în liberă circulație. Contingentele tarifare deschise prin prezentul regulament trebuie să fie gestionate de Comisie și de statele membre în conformitate cu acest sistem.
(6)
Prin urmare, Regulamentul (CE) nr. 824/2007 ar trebui să fie abrogat cu începere de la 1 ianuarie 2010.
(7)
Având în vedere caracterul urgent al situației, este important să se acorde o excepție de la termenul de șase săptămâni menționat în partea I punctul 3 din Protocolul privind rolul parlamentelor naționale în cadrul Uniunii Europene, anexat la Tratatul privind Uniunea Europeană și la Tratatele de instituire a Comunităților Europene,
ADOPTĂ PREZENTUL REGULAMENT:
Articolul 1
(1) Taxele la import pentru produsele enumerate în anexă se suspendă, în limitele contingentelor tarifare, la nivelurile prevăzute, pentru perioadele menționate și până la volumele indicate pentru fiecare dintre acestea.
(2) Importurile de produse menționate în anexă fac obiectul contingentelor menționate la alineatul (1) numai în cazul în care valoarea în vamă declarată este cel puțin egală cu prețurile de referință stabilite sau care urmează să fie stabilite în conformitate cu articolul 29 din Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (3).
Articolul 2
Contingentele tarifare menționate la articolul 1 se gestionează în conformitate cu articolele 308a, 308b și 308c din Regulamentul (CEE) nr. 2454/93.
Articolul 3
Comisia și autoritățile vamale ale statelor membre cooperează strâns pentru a garanta gestionarea și controlul adecvat al aplicării prezentului regulament.
Articolul 4
Regulamentul (CE) nr. 824/2007 se abrogă.
Articolul 5
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 ianuarie 2010 până la 31 decembrie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 26 octombrie 2009.